REPUBLIKA SRBIJA

NARODNA SKUPŠTINA

Odbor za privredu, regionalni razvoj,

trgovinu, turizam i energetiku

10 Broj 06-2/502-15

22. februar 2016. godine

B e o g r a d

ZAPISNIK

35. SEDNICE ODBORA ZA PRIVREDU, REGIONALNI RAZVOJ, TRGOVINU, TURIZAM I ENERGETIKU, ODRŽANE 1. DECEMBRA 2015. GODINE

 Sednica je počela u 8 časova i 40 minuta.

 Sednicom je predsedavala Aleksandra Tomić, predsednik Odbora.

 Pored predsednika, sednici su prisustvovali članovi Odbora: Dragoljub Zindović, Vladan Milošević, Radmilo Kostić, Đorđe Čabarkapa, Goran Ćirić, Vladimir Marinković i Dejan Čapo.

 Sednici su prisustvovali zamenici članova Odbora: Miloš Tošanić (zamenik člana Odbora Zorana Pralice), Milosav Milojević (zamenik člana Odbora Dragoljuba Zindovića), Goran Vukadinović (zamenik člana Odbora Jelene Mijatović), Nikola Jolović (zamenik člana Odbora Aleksandra Jovičića), Slobodan Perić (zamenik člana Odbora Olivere Pauljeskić) i Dragan Jovanović (zamenik člana Odbora Mladena Grujića).

 Sednici nisu prisustvovali članovi Odbora: Zoran Pralica, Dragomir Karić, Jelena Mijatović, Aleksandar Jovičić, Novica Tončev, Ivan Karić, Mladen Grujić i Enis Imamović.

 Sednici su, na poziv predsednika, prisustvovali: Mirjana Filipović, državni sekretar u Ministarstvu rudarstva i energetike, Siniša Tanacković i Jelena Simović, pomoćnici ministra rudarstva i energetike, Milica Zorić i Biljana Ramić, viši savetnici u Ministarstvu rudarstva i energetike i Dušan Sajić, samostalni savetnik u Ministarstvu rudarstva i energetike.

 Na predlog predsednika, Odbor je većinom glasova utvrdio sledeći

D n e v n i r e d

1.Razmatranje Predloga zakona o rudarstvu i geološkim istraživanjima, koji je podnela Vlada (broj 310-2925/15 od 6. novembra 2015. godine);

2. Razmatranje Predloga strategije razvoja energetike Republike Srbije do 2025. godine sa projekcijama do 2030. godine, koji je podnela Vlada (broj 312-1573/15 od 9. juna 2015. godine).

 Prva tačka dnevnog reda – **Razmatranje Predloga zakona o rudarstvu i geološkim istraživanjima**

Odbor je razmotrio Predlog zakona o rudarstvu i geološkim istraživanjima u načelu i podneo Izveštaj Narodnoj skupštini.

U uvodnim napomenama, Mirjana Filipović, državni sekretar u Ministarstvu rudarstva i energetike, istakla je da je Zakon o rudarstvu pisan prvenstveno kao izmena i dopuna Zakona, ali je odlučeno da to bude nov zakon, s obzirom da ima više od 50% izmena. Zakon o rudarstvu je pisan u skladu sa svim relevantnim subjektima, tako da je usaglašen sa svim relevantnim činiocima u Republici Srbiji, ali i sa zakonskim obavezama i regulativama koje je Srbija preuzela u procesu pristupanja Evropskoj uniji. U njega je uneto dosta novina, a odnose se na određivanje strateških sirovina, na koji način i kako mogu biti iskorišćene. Ona je rekla da je u ovom Zakonu istaknuta uloga i značaj Geološkog zavoda Republike Srbije. To je institucija koja se finansira iz budžeta. Ovim zakonom je toj instituciji dato na značaju i moći će da obavlja i određene vrste geoloških istraživanja koja će omogućiti dodatne prihode. Zakonom o rudarstvu regulisane su oblasti koje se tiču svih segmenata geoloških istraživanja. Određene su sve vrste eksploatacionih rezervi. Mirjana Filipović je istakla da izdavanje licenci, segment gde nije postignut konsenzus između stručne javnosti, tako da je najjednostavnije bilo ostaviti da se to radi na nivou ministarstva.

 U raspravi, narodni poslanici su razgovarali o oduzimanju nadležnosti lokalnoj samoupravi. U starom zakonu lokalne samouprave su mogle da daju određene saglasnosti oko eksploatacije i svega ostalog. Sugerisalo se da bi bilo bolje da je ministarstvo išlo na jačanje kapaciteta lokalne samouprave. Uvođenje licenci je ocenjeno kao dobra stvar u novom zakonu. Takođe zamolili su ministarstvo da uzme u razmatranje problem oko rudne rente.

 Povodom diskusije, rečeno je da je iznos rudne rente po našem zakonu 7%. Napomenuto je da je Ministarstvo finansija prepoznalo da je na jednom mestu potrebno naglasiti i okupiti sve elemente koji se tiču jednog investitora, pa samim tim i deo koji se odnosi na rudnu rentu. Dakle, u Ministarstvu finansija se pravi jedan zakon koji se tiče svih vidova i troškova i naknada koje jedan investitor ima kada dođe u Srbiju. Što se tiče dela koji se odnosi na lokalnu samoupravu i izdavanje odobrenja iz oblasti rudarstva, Ministarstvo rudarstva i energetike smatra da ceo taj proces mora biti povezan sa lokalnom samoupravom zbog vezanosti za deo koji se tiče urbanističkih planova. Oni nisu želeli da lokalnoj samoupravi oduzmu pravo na rad, niti nešto slično već je to prepoznato kao problem zbog čestih žalbi da ona nema dovoljno kapaciteta za sprovođenje potrebnih poslova. Još jednom je naglašeno da ovim predlogom zakona apsolutno ništa nije oduzeto od nadležnosti opština što se tiče rudarstva. Opštine nisu bile u stanju da preuzmu nadležnosti koje se tiču nekih vidova istraživanja, pa su vraćale predmete i tu je dolazilo do nepotrebnog produženja te procedure.

 Odbor je, u skladu sa članom 155. stav 2. Poslovnika Narodne skupštine, odlučio većinom glasova da predloži Narodnoj skupštini da prihvati Predlog zakona o rudarstvu i geološkim istraživanjima u načelu.

 U diskusiji su učestvovali Aleksandra Tomić, Dragan Jovanović, Mirjana Filipović i Dušan Sajić.

 Za izvestioca Odbora na sednici Narodne skupštine određena je Aleksandra Tomić, predsednik Odbora.

 Druga tačka dnevnog reda - **Razmatranje Predloga strategije razvoja energetike Republike Srbije do 2025. godine sa projekcijama do 2030. godine**

Odbor je razmotrio Predlog strategije razvoja energetike Republike Srbije do 2025. godine sa projekcijama do 2030. godine u načelu i pojedinostima i podneo Izveštaj Narodnoj skupštini.

U uvodnim napomenama, Mirjana Filipović, državni sekretar u Ministarstvu rudarstva i energetike, istakla je da Strategija obuhvata sve sastavne elemente energetike i projekciju kako bi trebalo da izgleda razvijena energetika Republike Srbije. Uzete su u obzir obaveze iz Ugovora o osnivanju Energetske zajednice, direktiva Evropske unije, posebno iz oblasti zaštite životne sredine i obnovljivih izvora energije. Definisani su potencijali celokupnog sektora energetike, projekcije potrošnje i strateški pravci delovanja za svaku energetsku oblast. Strategijom su sagledane mogućnosti proširenja kapaciteta za korišćenje rudnog bogatstva odnosno lignita, poboljšanja energetske efikasnosti i pravci smanjenja energetske zavisnosti, u skladu sa preuzetim obavezama iz direktiva Evropske unije. Poseban značaj je posvećen preuzetim obavezama, kao što je obaveza ispunjavanja cilja da 27% od ukupne finalne potrošnje energije bude proizvedeno iz obnovljivih izvora energije u 2020. godini.

 Predsednik Odbora je informisao članove Odbora o javnoj debati o Predlogu strategije razvoja energetike Republike Srbije do 2025. godine sa projekcijama do 2030. godine koju je 2. septembra 2015. godine održao Parlamentarni forum za energetsku politiku Republike Srbije.

 U diskusiji narodni poslanici su postavili pitanja, izneli stavove i mišljenje i dali predloge i sugestije. Postavljena su sledeća pitanja:

- kakva je situacija vremenski oko akcionih planova i detaljnih ciljeva, da li su oni već izrađeni;

- kako će se definisati konkretno deo realizacije interkonekcije sa Makedonijom, Hrvatskom i Bugarskom;

- restrukturiranje „Srbijagasa“, kada se planira, kada se završava i da li je to u procesu.

 Povodom diskusije, rečeno je da je raspisan tender i da se završava projekat vezan za prostorne planove, regulacije vezane za interkonekciju sa Bugarskom. Intenzivirani su razgovori sa Evropskom komisijom, sa Kancelarijom za evropske integracijei način finansiranja celokupnog projekta. Urađen je i detaljan plan šta i kako će biti izvođeno u kojoj godini. Ostalo je da se sa Evropskom komisijom dogovori sa kancelarijom da li će taj projekat biti finansiran iz sredstava IPA 2016. ili 2017. godine. Takođe postoje neki projekti koji su u procesu najave, kao na primer Projekat „Tesla“. Istaknuto je da je na Vladi donet plan restrukturiranja „Srbijagasa“. „Srbijagas“ je osnovao dve kompanije, jedna kompanija se bavi distribucijom, a druga kompanija se bavi transportom gasa. Te dve kompanije su upisane u APR i počele su sa svojim radom.

I

Odbor je, u skladu sa članom 155. stav 2. i članom 191. Poslovnika Narodne skupštine, odlučio većinom glasova da predloži Narodnoj skupštini da prihvati Predlog strategije razvoja energetike Republike Srbije do 2025. godine sa projekcijama do 2030. godine u načelu.

II

Odbor je, u skladu sa članom 164. stav 1. i članom 191. Poslovnika Narodne skupštine, razmotrio amandmane podnete na Predlog strategije razvoja energetike Republike Srbije do 2025. godine sa projekcijama do 2030. godine.

 Odbor je odlučio da predloži Narodnoj skupštini **da prihvati** amandman na tačku 2.3, koji su zajedno podneli narodni poslanici Nenad Čanak, Bojan Kostreš, Olena Papuga, Nada Lazić, Đorđe Stojšić i Dejan Čapo.

Odbor je odlučio da predloži Narodnoj skupštini **da odbije** sledeće amandmane:

- na tačku 2.2, koji su zajedno podneli narodni poslanici Nenad Čanak, Bojan Kostreš, Olena Papuga, Nada Lazić, Đorđe Stojšić i Dejan Čapo;

- na tačku 3.1, koji su zajedno podneli narodni poslanici Nenad Čanak, Bojan Kostreš, Olena Papuga, Nada Lazić, Đorđe Stojšić i Dejan Čapo;

- na tačku 3.2, koji su zajedno podneli narodni poslanici Nenad Čanak, Bojan Kostreš, Olena Papuga, Nada Lazić, Đorđe Stojšić i Dejan Čapo;

- na tačku 3.3, koji su zajedno podneli narodni poslanici Nenad Čanak, Bojan Kostreš, Olena Papuga, Nada Lazić, Đorđe Stojšić i Dejan Čapo;

- na tačku 5.5. i 5.6, koji su sa ispravkom zajedno podneli narodni poslanici Nenad Čanak, Bojan Kostreš, Olena Papuga, Nada Lazić, Đorđe Stojšić i Dejan Čapo.

 U diskusiji su učestvovali Aleksandra Tomić, Vladimir Marinković i Mirjana Filipović.

 Za izvestioca Odbora na sednici Narodne skupštine određena je Aleksandra Tomić, predsednik Odbora.

 Sednica je zaključena u 9 časova i 30 minuta.

 Sastavni deo ovog zapisnika čini obrađeni tonski snimak sednice Odbora.

|  |  |
| --- | --- |
| SEKRETARDušan Lazić |  PREDSEDNIK dr Aleksandra Tomić |